Good Stemmermöhlen

Dat Good Stemmermöhlen () weer en Eddelhoff in dat Dörp Stemmermöhlen (vondaag Deel von de Oortschop Karkwist in de Gemeen Beverst, Landkreis Cuxhoben, Neddersassen).

 Historie 

Dat Good Stemmermöhlen leeg an de Luun un harr ok en Watermöhl. Dorvon kummt ok de Naam Stemmermöhlen. Dat Good hett bet an dat Enn von dat 18. Johrhunnert de Familie von de Lieth tohöört. As Johann Arend von de Lieth 1780 doodbleven is, güng dat Good in Besitt von siene Dochter Gertrud Anna, de Claus Hinrich von Horn freet harr. He is al 1782 doodbleven un dat Good güng denn an de Dochter Juliane Magdalene, de mit Christian Arnold Diedrich von Zesterfleth verheiraadt weer. Von Zesterfleth wedder is 1820 doodbleven un dat Good güng an de Dochter Louise Caroline Johanne Elisabeth, de Wilhelm von Hodenberg freet harr. Later in dat 19. Johrhunnert is dat Good an de Koopmannsfamilie Rauch ut Bremen verköfft worrn.

Dat hüdige Goodshuus is 1901/1902 von’n Bremer Koopmann Gottlieb Rauch boot worrn. De Sockel is ut Tegel müürt, de Rest is en massiven Putzbo in’n Stil von de Neorenaissance mit Treppengevel un dubbelte Rund- un Spitzbagenfinstern. Dat Goodshuus is vondaag as Bodenkmaal schuult.

Goodsbesitter Gottlieb Rauch is an’n 13. Oktober 1930 doodbleven. Sien Söhn Werner kunn dat Good nich hollen un hett dat 1934 an de Hannöversche Siedlungssellschop verköfft. De hett utrekent, dat op dat 393 Hektar grote Good 18 Buurn jemehr Utkamen hebben kunnen, wenn dat Holtland von 120 Hektar afholt un in Ackerland ümwannelt warrt. Dat is 1935 denn daan worrn. De üm un bi 16 Hektar groten Hoffsteden hebbt 11.500 Rieksmark köst. Dor müssen 2.800 Rieksmark von glieks bor betahlt warrn, de Rest later.

 Goodsbesitters 

 –1715: Jürgen von de Lieth
 1715–: Christoph Jürgen von de Lieth
 Johann Eberhard von de Lieth
 –1780: Johann Arend von de Lieth
 1780–1782: Claus Hinrich von Horn
 1782–1820: Christian Arnold Diedrich von Zesterfleth
 1820–: Wilhelm von Hodenberg
 –1930: Gottlieb Rauch
 1930–1934: Werner Rauch

 Verwaltungsgeschicht 

Dat Good hett vör 1851 to de Huusvaagdie Beverst in dat Gericht Beverst tohöört un denn von 1851 bet 1859 to dat Amt Beverst. 1859 is de Oort mit dat ganze Kaspel Karkwist an dat Amt Bremervöör wesselt. 1885 is Stemmermöhlen Deel von’n Kreis Bremervöör worrn un 1932 von’n ne’en, grötteren Kreis Bremervöör.

Dat Good hett to de Gemeen Stemmermöhlen höört, de 1929 tohoop mit Horst Deel von de Gemeen Karkwist worrn is.

 Inwahnertall 

 Religion 

Dat Good weer evangeelsch-luthersch präägt un hett to dat Kaspel von de Johannes-de-Döper-Kark in Karkwist höört.

 Literatur 

 Hans Mindermann: Stemmermühlen 1935–1985, Ein Rittergut im Wandel der Zeit. [as Manuskript], ahn Johr (1985)

 Footnoten 

Kategorie:Eddelgood
Kategorie:Landkreis Cuxhoben
Kategorie:Gifft dat nich mehr